**E L Ő T E R J E S Z T É S**

# **Litér Község Önkormányzat**

# **Képviselő-testületének 2017. november ….-i ülésére az építményadóról és a magánszemélyek kommunális adójáról szóló rendeletek módosításához**

A helyi adókról szóló 1990. évi C. törvény (továbbiakban: Htv.) 2018. január 1. napjától hatályba lépő módosító szabályai alapján az építményadó hatálya kiterjed az épület, épületrész mellett a településkép védelméről szóló 2016. évi LXXIV. törvény (Továbbiakban: Tv.) szerinti reklámhordozókra is, ezáltal az önkormányzatok az építményadó keretein belül adóztathatják reklámhordozókat.

A törvénymódosítás alapján adókötelessé válik az önkormányzat illetékességi területén lévő ingatlanon elhelyezett, a Tv. szerinti reklámhordozó.

A Tv. értelmében **reklámhordozó** a funkcióját vagy létesítésének célját tekintve túlnyomórészt a településkép védelméről szóló törvény szerinti reklám közzétételét, illetve elhelyezését biztosító, elősegítő vagy támogató eszköz, berendezés, létesítmény.

**Reklám** a gazdasági reklámtevékenység alapvető feltételeiről és egyes korlátairól szóló 2008. évi XLVIII. törvény 3. § d) pontja szerinti gazdasági reklám. Mely szerint **gazdasági reklám:** olyan közlés, tájékoztatás, illetve megjelenítési mód, amely valamely birtokba vehető forgalomképes ingó dolog – ideértve a pénzt, az értékpapírt és a pénzügyi eszközt, valamint dolog módjára hasznosítható természeti erőket – (a továbbiakban együtt: termék), szolgáltatás, ingatlan, vagyoni értékű jog (a továbbiakban mindezek együtt: áru) értékesítésének vagy más módon történő igénybevételének előmozdítására, vagy e céllal összefüggésben a vállalkozás neve, megjelölése, tevékenysége népszerűsítésére vagy az áru, árujelző ismertségének növelésére irányul.

A Tv. alapján azonban **nem minősül gazdasági reklámnak** a cégtábla, üzletfelirat, a vállalkozás használatában álló ingatlanon elhelyezett, a vállalkozást népszerűsítő egyéb felirat és más grafikai megjelenítés; az üzlethelyiség portáljában (kirakatában), a járművön elhelyezett gazdasági reklám; továbbá a tulajdonos által az ingatlanán elhelyezett, annak elidegenítésére vonatkozó ajánlati felhívás (hirdetés), valamint a helyi önkormányzat által lakossági apróhirdetések közzétételének megkönnyítése céljából biztosított táblán vagy egyéb felületen elhelyezett, kisméretű hirdetés.

A Htv. alapján a **reklámhordozó utáni építményadó alanya** az, aki az adóév első napján a reklámhordozó Polgári Törvénykönyv szerinti tulajdonosa. Az adókötelezettség a reklámhordozó elhelyezésére vonatkozó hatósági engedély kiadását, engedély hiányában a reklámhordozó ingatlanon való elhelyezését követő év első napján keletkezik. Az adókötelezettség a reklámhordozó lebontása, eltávolítása vagy megsemmisülése, de legkorábban az adókötelezettség keletkezése évének utolsó napjával szűnik meg.

Az **adó alapja a** reklámhordozó reklámközzétételre használható, négyzetméterben – két tizedesjegy pontossággal – számított felülete. Az adó éves mértéke 0 Ft/m2 és 12.000 Ft/m2 között állapítható meg.

A reklámhordozó tulajdonosoknak adóbevallást első alkalommal A Htv. 51. §-a és az adózás rendjéről szóló XCII. törvény (Továbbiakban: Art.) 32. §-a alapján 2018. január 15. napjáig kell teljesíteniük. A fizetési kötelezettséget az adóhatóság határozatban állapítja meg. Az adó összegét két egyenlő részletben, március 15. valamint szeptember 15. napjáig kell az adóalanyoknak megfizetni.

A rendelet-tervezet szerint Litér Község Önkormányzata 2018. január 1. napjától a törvényi felhatalmazás alapján 6.000 Ft/m2/év mértékben adókötelezettséget állapítana meg.

Jellemző reklámhordozó típusok: molinó, óriásplakát stb.

Előzetes felmérések szerint a közterületen lévő reklámhordozók közül 4 db óriásplakát és több, kisebb molinó található. Az óriásplakát darabonként megközelítőleg 18 nm2, melyre, ha 6.000 Ft adóval számolunk m2-ként az évi adóbevétel 432.000 Ft.

**Sajátos építményfajták**: többnyire épületnek nem minősülő, közlekedési, hírközlési, közmű- és energiaellátási, vízellátási és vízgazdálkodási, bányaműveléssel kapcsolatos és atomenergia alkalmazására szolgáló, valamint a honvédelmi és katonai, továbbá a nemzetbiztonsági célú, illetve rendeltetésű, sajátos technológiájú építmények (mérnöki létesítmények), amelyek létesítésekor - az építményekre vonatkozó általános érvényű településrendezési és építési követelményrendszeren túlmenően - eltérő, vagy sajátos, csak arra a rendeltetésű építményre jellemző, kiegészítő követelmények megállapítására és kielégítésére van szükség.

Ilyen például: Litér település Közigazgatási területén levő tartályok, szűrőberendezések, transzformátorok…stb. Sajátos építményfajták esetében a javasolt adómérték 1.800 Ft/m2.

A magánszemélyek kommunális adójáról szóló rendeletünkben az adó mentességet kiterjesztettük a közigazgatási területen fekvő külterületi telkekre és azon belterületi telekre, amelyek a Településrendezési Terv alapján beépítésre nem alkalmasak.

Kérem a Tisztelt Képviselő-testületet, hogy a rendelet módosítás tervezetét megtárgyalni, majd az adómértékekről illetve a mentességről dönteni szíveskedjenek.